Urmareste Modifică dimensiunea fontului: Play

Bucureşti, 18 mar /Agerpres/ - Veniturile bugetare colectate de Agenţia Naţională de Administrare Fiscală (ANAF) de la începutul anului până în prezent s-au ridicat la 35,75 miliarde de lei, în creştere în termeni nominali cu 7% faţă de aceeaşi perioadă a anului trecut, se arată într-un comunicat al ANAF transmis vineri, AGERPRES.



'Veniturile bugetare totale colectate de Agenţia Naţională de Administrare Fiscală până la data de 16 martie 2016 au fost de 35,75 miliarde de lei, ceea ce reprezintă cu 7% (indice nominal) mai mult faţă de perioada similară a anului 2015 (33,5 miliarde de lei)', se menţionează în comunicatul ANAF.



Conform ANAF, la bugetul de stat s-au încasat 24,2 miliarde de lei, cu 9%, în termeni reali, mai mult faţă de aceeaşi perioadă din 2015 (22,23 miliarde de lei), din care la impozitul pe profit s-au încasat 846,6 milioane de lei, cu 32% mai mult decât în aceeaşi perioadă a anului 2015 (639,9 milioane de lei). 'Creşterea încasărilor din perioada analizată, la acest impozit, s-a datorat creşterilor de viramente înregistrate de la agenţii economici (+28,7%, respectiv cu 162,8 milioane de lei mai mult), cât şi a impozitului virat de către băncile comerciale (+82%, respectiv cu 52,3 milioane de lei mai mult)', se mai arată în comunicat.



Din impozitul pe venit s-au încasat 4,56 miliarde de lei, cu 3% mai mult decât în 2015 (4,44 miliarde de lei), iar din TVA, încasările au fost de 10,3 miliarde de lei, cu 0,24% mai mici faţă de încasările din perioada similară a anului 2015. 'Menţionăm că, pe lângă reducerea cotei de TVA la 9% pentru alimente şi servicii de restaurant, aplicabile începând cu 1 iunie 2015, din februarie se reflectă şi măsura de reducere a cotei de TVA standard de la 24% la 20%. La asta se adaugă aplicarea, pentru anumite livrări de bunuri şi prestări de servicii, a unei cote de TVA reduse, de 9% sau chiar de 5% în anumite cazuri', subliniază ANAF.



În aceeaşi perioadă, încasările din accize (inclusiv taxa pe viciu) au fost mai mari cu 10% (în termeni nominali) faţă de perioada analizată a anului precedent, veniturile până la 16.03.2016 fiind de 4,7 miliarde de lei (un plus 444,5 milioane de lei). Încasările la capitolul 'rest venituri' au fost mai mari cu 936,1 milioane de lei (49%) faţă de cele din aceeaşi perioadă a anului 2015, în urcare de la 1,9 miliarde de lei în 2015 la 2,86 miliarde de lei în perioada analizată a anului curent.



La bugetul fondului naţional unic pentru asigurări de sănătate, la data de 16.03.2016, se constată o creştere a volumului sumelor încasate cu 3% indice nominal (3,8 miliarde de lei faţă de 3,7 miliarde de lei în perioada similară a anului 2015).



În acelaşi timp, la bugetul asigurărilor sociale de stat se constată o creştere a încasărilor cu 6% (6,25 miliarde de lei cumulat faţă de 5,87 miliarde de lei în perioada similară a anului 2015). 'Asta în condiţiile în care creşterea volumului vărsămintelor la Pilonul II de pensii a avut un impact asupra încasărilor la acest buget. În urma creşterii cotei contribuţiei de la 5% în anul 2015, la 5,1% în anul 2016, suma virată la fondul privat de pensii a fost cu 211,5 milioane de lei mai mare faţă de cea virată în 2015, respectiv 947,3 milioane de lei, cumulat 2 luni 2016, faţă de 735,8 milioane de lei în perioada similară din 2015, precum şi din aplicarea Legii 223/2015 privind pensiile militare de stat, prin care nu se mai plătesc la bugetul asigurărilor sociale de stat contribuţiile de asigurări sociale aferente angajatorului şi angajatului din domeniul apărării naţionale, ordinii publice şi securităţii naţionale', se mai arată în comunicatul citat.



Totodată, la bugetul asigurărilor sociale pentru şomaj se constată o creştere cu 14% (324,7 milioane de lei cumulat la data de 16.03.2016 faţă de 284,8 milioane de lei în perioada similară a anului 2015), precizează ANAF. AGERPRES/(AS-autor: Ana-Maria Vasile, editor: Andreea Marinescu)